
BEGRUNDELSE

1.
BAGGRUND FOR FORSLAGET

Formålet med vedlagte forordningsforslag er at suspendere den fælles toldtarifs autonome toldsatser for jetpetroleum, som i øjeblikket tariferes under KN-kode 2710 19 21.
De eksisterende bilaterale luftfartsaftaler med tredjelande indeholder typisk bestemmelser om toldfritagelse for jetpetroleum. Det er imidlertid nødvendigt at sikre klarhed og ensartethed i denne henseende på EU-plan for at skabe retssikkerhed for operatørerne og forhindre enhver forvridning af konkurrencen som følge af forskellige fremgangsmåder og regler. 

Størstedelen af importen af jetpetroleum til Den Europæiske Union (EU) har oprindelse i lande, der er omfattet af den generelle præferenceordning (GSP), og er dermed fritaget for told. Dette har stor betydning for EU's luftfartssektor.

Efter revisionen af den generelle præferenceordning, for så vidt angår de præferencer, der skal gælde fra den 1. januar 2014, vil store eksporterende producenter af jetpetroleum, f.eks. landene i Golfstaternes Samarbejdsråd (GCC), ophøre med at være omfattet af denne præferenceadgang til EU-markedet, mens andre (Indien), i det mindste for perioden 1. januar 2014 til 31. december 2016 ikke vil nyde godt af præferenceordningen for visse kategorier af produkter, herunder brændstof. 

Indførelse af told på jetpetroleum fra disse leverandører vil sandsynligvis få en brat virkning på prisen på jetpetroleum på EU-markedet, hvis der ikke skaffes flybrændstof fra andre kilder. Dertil kommer, at raffinaderierne i EU ikke vil være i stand til med kort varsel at øge produktionen af flybrændstof i betydeligt omfang, da produktionen indebærer, at der fremstilles andre afledte produkter, f.eks. benzin, som der skal findes nye eksportmuligheder for. Både luftfartssektoren og olieindustrien i EU har derfor brug for tid til at tilpasse sig følgerne af den trinvise ophævelse af disse leverandørlandes GSP-status. 
Eftersom forholdene på markedet kan ændre sig i fremtiden, bør suspensionen tages op til fornyet overvejelse inden for fem år på grundlag af en rimelig vurdering.
På baggrund af ovenstående foreslås det at ændre Rådets forordning (EØF) Nr. 2658/87 i overensstemmelse hermed.

Forslaget om at forlænge status-quo er i overensstemmelse med EU's politik. 

2.
RESULTAT AF HØRINGER AF INTERESSEREDE PARTER OG KONSEKVENSANALYSER

Gruppen vedrørende Tarifspørgsmål af Økonomisk Art, som repræsenterer de kompetente myndigheder i alle medlemsstaterne, er blevet hørt.

Der blev ikke henvist til eventuelt alvorlige risici med uoprettelige følger.

Forslaget sendes til tværtjenstlig høring og vil blive offentliggjort, når det er vedtaget af Rådet.

3.
JURIDISKE ASPEKTER AF FORSLAGET

Retsgrundlaget for denne forordning er artikel 31 i traktaten om Den Europæiske Unions funktionsmåde (TEUF).

I henhold til artikel 31 i TEUF skal autonome toldsatser fastsættes af Rådet, der med kvalificeret flertal træffer beslutning på forslag af Kommissionen. 

Forslaget er i overensstemmelse med proportionalitetsprincippet, eftersom det i overensstemmelse med traktaten fremmer samhandelen mellem medlemsstaterne og tredjelande og afvejer de økonomiske aktørers (EU-tjenesteudbydernes, brugernes og forbrugernes) kommercielle interesser mod hinanden uden ændring af EU-WTO-fortegnelsen.

Nærhedsprincippet finder ikke anvendelse, eftersom forslaget hører under EU's enekompetence.

4.
VIRKNINGER FOR BUDGETTET

Der er ikke noget tab i de traditionelle egne indtægter i forhold til den nuværende situation. Der er en potentiel manglende realisering af yderligere indtægter på grund af ændringerne i visse tredjelandes GSP-status pr. 1. januar 2014. I betragtning af, at de gældende bilaterale luftfartsaftaler typisk indeholder bestemmelser om toldfritagelse på flybrændstof, anses det mulige tab af yderligere traditionelle egne indtægter fra den 1. januar 2014 imidlertid for at være ubetydeligt.

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde, særlig artikel 31,

under henvisning til forslag fra Europa-Kommissionen og

ud fra følgende betragtninger:

(1)
Den Europæiske Unions marked for jetpetroleum er i høj grad afhængigt af import af jetpetroleum fra tredjelande. 

(2)
Selv om bilaterale luftfartsaftaler mellem medlemsstaterne og tredjelande typisk indeholder bestemmelser om toldfritagelse for jetpetroleum, er det nødvendigt at fastsætte fælles regler om toldfritagelse for jetpetroleum for at sikre klarhed og ensartethed i denne henseende, skabe retssikkerhed for operatørerne og undgå konkurrenceforvridning som følge af forskellige fremgangsmåder og regler. 

(3)
I dag har en væsentlig del af importen af jetpetroleum til Unionen oprindelse i lande, der er omfattet af den generelle præferenceordning eller har præferenceadgang til EU-markedet, hvilket betyder, at importen er fritaget for told. 

(4)
Med anvendelsen af toldpræferencerne i overensstemmelse med forordning (EU) nr. 978/2012
 fra og med den 1. januar 2014 vil en række lande, som er vigtige eksportører af jetpetroleum, ophøre med at være omfattet af denne præferenceadgang til EU-markedet, og visse andre eksporterende lande vil ikke længere nyde godt af denne præferenceadgang for visse produktkategorier, herunder brændstof
. 

(5)
Indførelse af told på jetpetroleum fra disse leverandører vil sandsynligvis medføre en stigning i prisen på jetpetroleum på EU-markedet, da det ikke er økonomisk rentabelt for raffinaderier i Unionen at øge deres produktion af flybrændstof i væsentligt omfang.

(6)
Eftersom forholdene på markedet kan ændre sig i fremtiden, bør suspensionen tages op til fornyet overvejelse inden for fem år på grundlag af en rimelig vurdering.
(7)
Det er derfor hensigtsmæssigt at suspendere den autonome toldsats for jetpetroleum. Suspensionen bør gælde for alle produkter henhørende under KN-kode 2710 19 21.

(8)
Bilag I til forordning (EØF) nr. 2658/87
 bør ændres i overensstemmelse hermed —

VEDTAGET DENNE FORORDNING:

Artikel 1

I bilag I til forordning (EØF) nr. 2658/87 affattes teksten til KN-kode 2710 19 21 i kolonne 3 i tabellen i del II, afsnit V, kapitel 27, således:


‘4,7 (*) 

_________________

(*) Autonom toldsats: fri."

Artikel 2

Denne forordning træder i kraft den 1. januar 2014.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den […].

På Rådets vegne


Formand

FINANSIERINGSOVERSIGT TIL FORSLAGET

FORSLAGETS BETEGNELSE:

Forslag til Rådets forordning om ændring af bilag I til forordning (EØF) nr. 2658/87 om told- og statistiknomenklaturen og den fælles toldtarif.

BUDGETPOSTER:

Kapitel og artikel: Kapitel 12, artikel 120

Budgetteret beløb for 2014: 18.086.400.000 EUR (BF 2014)

FINANSIELLE VIRKNINGER:

(
Forslaget har ingen finansielle virkninger

X
Forslaget har ingen finansielle virkninger for udgifterne, men det kan have en potentiel finansiel indvirkning for indtægterne, omend af ubetydelig karakter, af følgende grunde:

I 2012 beløb den samlede værdi af importen af varer under KN-kode 2710 19 21 sig til 12,2 mia. EUR
. Den bundne toldsats for KN-koden er 4,7 %. 

Langt størstedelen af denne import (over 97 %) var toldfri som følge af gennemførelsen af frihandelsaftaler og GSP.

Fra den 1. januar 2014 vil en række vigtige eksportlande (der tegner sig for 82 % af importen til EU) ikke længere vil være omfattet af GSP. Dette ville i sidste ende kunne føre til en potentiel forøgelse på rundt regnet 470 mio. EUR i de traditionelle egne indtægter.

Imidlertid er der i dag over 1 500 luftfartsaftaler mellem EU/medlemsstaterne og tredjelande, og medlemsstaterne har udstedt nationale bestemmelser om forsyninger til forbrug om bord på fly.

I betragtning af de mange foranstaltninger i medlemsstaterne, der indeholder bestemmelser om toldfritagelse for flybrændstof, anses det mulige tab af yderligere traditionelle egne indtægter fra den 1. januar 2014 for at være ubetydeligt.[image: image2][image: image3]
�	Europa-Parlamentets og Rådets forordning (EU) nr. 978/2012 af 25. oktober 2012 om anvendelse af et arrangement med generelle toldpræferencer og om ophævelse af Rådets forordning (EF) nr. 732/2008 (EUT L 303 af 31.10.2012, s. 1).


�	Kommissionens gennemførelsesforordning (EU) nr. 1213/2012 af 17. december 2012 om suspension af toldpræferencerne for visse GSP-begunstigede lande med hensyn til visse GSP-afsnit i henhold til Europa-Parlamentets og Rådets forordning (EU) nr. 978/2012 om anvendelse af et arrangement med generelle toldpræferencer (EUT L 348 af 18.12.2012, s.11). 


�	Rådets forordning (EØF) nr. 2658/87 af 23. juli 1987 om told- og statistiknomenklaturen og den fælles toldtarif (EFT L 256 af 7.9.1987, s. 1).


�	Kilde: Eurostat — Statistisk procedure: Normal 

